stanford-oval/wikipedia huggingface dataset:
פירוק לגורמים של מספר שלם
אלגוריתמים מתקדמים

קארל פומרנץ ניצל את האסטרטגיה של ברילהרט ומוריסון כדי לפתח על בסיס שיטת קרייצ'יק את אלגוריתם הנפה הריבועית. הדרך למצוא סדרה המניבה מספר ריבועי נעשית באמצעות אלגברה ליניארית. אם מתייחסים לוקטור  v(m) כוקטור של מעריכים של הגורמים של  m, אזי אפשר לראות שרק אם סכום המעריכים זוגי יתקבל מספר ריבועי. לכן התכסיס הוא לחפש מספרים שניתן לייצגם ככפולה של סדרה קטנה של חזקות ראשוניים אותה מכנים 'בסיס גורמים'. אפשר ל'שחק' בכמה מספרים כאלו עד שעולים על תלות ליניארית של וקטור המעריכים (כלומר וקטור שסכומו אפס) ומשם הדרך למציאת מספר ריבועי מתאים קלה. במרוצת הזמן נוספו עוד שיפורים לאלגוריתם הנפה הריבועית על ידי מתמטיקאים רבים.
הדרך לפיתוח אלגוריתם נפת שדה המספרים עוברת דרך הרעיונות המתוארים, אם כי אלגוריתם נפת שדה המספרים הרבה יותר מורכב מקודמיו. במהותו האלגוריתם מבוסס על שיטת פרמה, המציגה את המספר כהפרש של מספרים ריבועיים. אולם הדרך להשיג זאת שונה בתכלית. הגרסה הראשונה שהעלה פולרד התאימה במיוחד למספרים בעלי מבנה מיוחד כמספרי פרמה. האלגוריתם נקרא SNFS קיצור של Special number filed sieve והוא היעיל ביותר הידוע עבור מספרים אילו. מאוחר יותר הורחב האלגוריתם לפירוק כל סוג של מספר. נפת שדה המספרים משתמשת בכמה רעיונות מתקדמים בתורת המספרים כמו שדות אלגבריים מעל מספרים רציונליים, הומומורפיזם, ראשוניים אידיאליים ונורמה של מרחבים וקטוריים מעל שדות מרוכבים. גם לאלגוריתם זה נוספו שיפורים לא מעטים במשך הזמן, על ידי מתמטיקאים רבים ביניהם קופרסמיט, ויידמן, בוהלר, פומרנץ, אודליצקו ואחרים.
אלגוריתמים קוונטיים

בהנחה שמחשבים קוונטיים בקנה מידה מלא יהיו מעשיים בזמן הקרוב ניתן יהיה לפרק כל מספר גדול לגורמים בסיבוכיות זמן של  O(\log(n)^{3}) באמצעות אלגוריתם שור. לעובדה זו השלכות מרחיקות לכת על תורת ההצפנה וכבר בימינו שוקדים מדענים על פיתוח אלגוריתמים פוסט-קוונטיים שיעמדו בפני קריפטואנליזה על מחשב קוונטי כאשר יהיה מעשי. ההערכות מדברות על פחות מ-15 שנה. נכון לשנת 2015 המחשב הקוונטי הגדול ביותר הוא בקנה מידה של 1000 קיוביטטים. מהיבט של קריפטוגרפיה זה די נמוך מהגודל הדרוש כדי לפרק לגורמים מספרים בהם משתמשים במערכות הצפנה מודרניות.
ראו גם

פירוק לשברים חלקיים
נפה ריבועית – שיטה מהירה לפירוק מספרים לגורמים, המתאימה בעיקר למספרים בני 40–100 ספרות עשרוניות.
אלגוריתם שור – אלגוריתם קוונטי לפירוק מספר לגורמים.
פירוק לגורמים עבור המושג הכללי.
פרובינציית הנובר

פרובינציית הנובר (בגרמנית: Provinz Hannover) הייתה מחוז של ממלכת פרוסיה, ולאחר מכן של המדינה החופשית פרוסיה. לאחר מלחמת העולם השנייה הוקמה בתחומי הפרובינציה שהיו בידי הבריטים מדינת הנובר, שצורפה בשנת 1947 לסקסוניה התחתונה.
היסטוריה

בשנת 1866 הצטרפה ממלכת הנובר לאימפריה האוסטרית במלחמת אוסטריה–פרוסיה, ובסוף המלחמה סופחה לממלכת פרוסיה, בתור פרובינציית הנובר.
לאחר סיום מלחמת העולם הראשונה נכללה הפרובינציה במדינה החופשית פרוסיה, שהייתה חלק מרפובליקת ויימאר, ולאחר מכן חלק מגרמניה הנאצית.
לאחר מלחמת העולם השנייה, נכללו רוב שטחי הפרובינציה בשטח הכיבוש הבריטי, ומיעוטם בשטח הכיבוש הסובייטי, כחלק ממדינות מקלנבורג-מערב פומרניה וסקסוניה אנהלט. בשנת 1946, הקימו הבריטים בשטחי הפרובינציה שהיו בידם את מדינת הנובר, שצורפה בשנת 1947 למדינת סקסוניה התחתונה.
פוליאנה

ערך זה עוסק בספר מאת אלינור הודג'מן פורטר. אם התכוונתם לסרט המבוסס על הספר, ראו .
| --- | --- |

 מידע כללי
 מאת:  אלינור הודג'מן פורטר 
 שפת המקור:  אנגלית אמריקאית 
 סוגה:  רומן 
 נושא:  יתמות 
 הוצאה
 הוצאה:  Louis Coues Page 
 תאריך הוצאה:  1913 
 סדרה
 הספר הבא:  פוליאנה גדלה 
 
פוליאנה (אנגלית: Pollyanna) הוא ספר ילדים מאת הסופרת האמריקאית אלינור ה. פורטר, שיצא לאור בשנת 1913 והפך לאחד מספרי הקלאסיקה בספרות הילדים. סדרת המשך לפוליאנה נכתבה מאוחר יותר על ידי אליזבת בורטון. הספר תורגם לעברית פעמים אחדות.
הספר מספר את ספורה של הילדה הפיקחית פוליאנה שאומצה לאחר מות אביה על ידי דודתה האמידה, פולי הרינגטון. עם בואה של פוליאנה הופכת באורח פלא העיר המדכאת בה חיה דודתה למאושרת ונעימה בגלל השמחה שהביאה הילדה.
הצלחתו של הספר הביאה לכך שהמונח "Pollyanna" נכנס לשפה האנגלית כתיאור לאדם עליז ואופטימי (בעברית: עקרון פוליאנה); בהמשך הפך המונח במידה מסוימת (בניגוד לרוח הדברים הנושבת מן הספר) למונח מבזה המתאר אדם ילדותי ונאיבי שתמיד מצפה מאנשים לנהוג בהגינות, למרות קיומן של הוכחות  סותרות. המוטיב המרכזי האמיתי של הספר הוא היכולת לשמור על רוח של נדיבות כלפי כולם והיכולת למצוא שמחה במה שיש, יהיה אשר יהיה.
פוליאנה הוא גם משחק לוח של האחים פרקר המבוסס על הספר, על הדמות, ועל מוטיב השמחה. המשחק יוצר ונמכר בין 1915 ל-1967 תחת גרסאות שונות שכוללות את הכותרים: "פוליאנה - משחק השמחה", "פוליאנה - משחק הבית הגדול", ו-"פוליאנה". מאוחר יותר  החזיקה חברת מילטון ברדלי ברישיון למשחק.
פוליאנה היה ספר נמכר ביותר, ועדיין זמין במהדורות נוספות. הספר הפך את משחק השמחה לפופולרי ופוליאנה הייתה ידועה כ"ילדת השמחה". דווח שיש אוספים של דואר מעריצים שנשלח לאלינור ה. פורטר, הסופרת, על פוליאנה. המיקום של מכתבי המעריצים אינו ידוע כיום. בנוסף לספרים היה גם דיווח על מועדוני שמחה (Glad Club) שהיו פופולריים לתקופה מסוימת. עם זאת, ספק אם הם לא היו רק גימיק פרסומי. מועדוני השמחה מעוררים עניין בגלל כוונתם להפיץ את השימוש במשחק השמחה כשיטה לחיקוי במקרים של אובדן, אכזבה ומצוקה.
סרטים וטלוויזיה

סיפורה של פוליאנה הוסרט מספר פעמים. כשהבולטים ביניהם הם סרט אילם ב-1920 בכיכובה של מרי פיקפורד, ופוליאנה, סרט של דיסני מ-1960 בכיכובה של השחקנית הבריטית היילי מילס, לצידם של ג'יין ויימן וריצ'רד איגן. הסרט צולם במעון מקדונלד בשדירת מקדונלד שהייתה אז בעיר קטנה בסנטה רוזה, קליפורניה. הסרט, להבדיל מהספר, מסתיים באופן יחסית פתוח, כשפוליאנה ודודתה נוסעות ברכבת לבית־החולים על־מנת שפוליאנה תנותח ברגליה, וכל העיר מלווה אותן. משתמע שהניתוח כן יצלח מכך שד״ר צ'ילטון הביע את דאגתו שהשיקום תלוי במצב רוחה של פוליאנה, ששרתה אז בדיכאון, אך מיד לאחר מכן באו אנשי העיר לעודדה, והפיחו בה תקווה.
לספר נעשו גם כמה עיבודים טלוויזיוניים ואף סדרת אנימה מבית היוצר של ניפון אולפני אנימציה. האחרון שודר ב-2003 ב-ITV בכיכובה של ג'ורג'ינה טרי כפוליאנה ואמנדה בורטון כדודה פולי.
ב־2012 הופקה הצגה בתיאטרון הארצי לנוער "פוליאנה וג'ימי" על פי הספר "פוליאנה" בעיבוד של שירילי דשא ובבימוי של רענן ניסים פררה ומשה בן שושן.
תרגומים לעברית

אלינור ה' פורטר, פוליאנה: ספור; תרגמה אפרת כרמון, ירושלים: ש' זק, 1961.
וולט דיסני, לפי ספרה של פורטר, פוליאנה; עברית: שולמית לפיד, תל אביב: יבנה, תשל"ז.
אלינור ה. פורטר, פוליאנה; מאנגלית: יואב לביא, תל אביב: זמורה-ביתן (מרגנית), תשמ"ד 1983.
אלנור הודג'מן פורטר, פוליאנה; נוסח עברי: בינה אופק, תל אביב: עופרים, תשנ"ה 1995.
אלינור ה. פורטר, פוליאנה; תרגם ועיבד עמיחי הדרי, קריית גת: קוראים (ספרי מופת), תשס"ז 2006.
אלינור ה' פורטר, פוליאנה, תרגמה יעל אכמון, סדרת מרגנית, כנרת זמורה, 2014
אלינור ה' פורטר, פוליאנה, תרגמה עטרה אופק, הרפתקה: סופרים מתרגמים קלאסיקה, מודן ואוקיינוס, 2014
הערות שוליים

↑   ""פוליאנה" (הסרט האילם - 1920)", במסד הנתונים הקולנועיים IMDb (באנגלית)
| --- | --- |
בקרת זהויות :  BnF: cb17031792d (data)  GND: 1143546229  VIAF: 317292564   WorldCat (עם VIAF): 317292564 
ג'ין ווימן והיילי מילס בסרט פוליאנה 1960
כריכת התרגום של עטרה אופק מ-2014
פרד ג'ונס

| --- | --- |

ג'ונס בשנת 2009
 לידה:  11 במרץ 1979 (בן 45) מלוורן, ארקנסו, ארצות הברית
 עמדה:  קלע
 גובה:  1.93 מטרים
 מספר:  0, 2, 20
 מכללה:  אוניברסיטת אורגון
 דראפט:  בחירה מספר 14, 2002 אינדיאנה פייסרס
 קבוצות כשחקן
 2002–2006 2006–2007 2007 2007–2008 2008–2009 2009–2010 2010–2011:  אינדיאנה פייסרס טורונטו ראפטורס פורטלנד טרייל בלייזרס ניו יורק ניקס לוס אנג'לס קליפרס פלקנסטרו ביאלה גואנגדונג סאות'רן טייגרס
 הישגים כשחקן
 זכייה בתחרות ההטבעות של ה-NBA‏ (2004)
פרדריק טרל "פרד" ג'ונס (באנגלית: Frederick Terrell "Fred" Jones; נולד ב-11 במרץ 1979) הוא כדורסלן עבר אמריקאי, אשר שיחק באופן פעיל בין השנים 2002–2011. ממוצעיו הכוללים לאורך 7 עונותיו בליגת ה-NBA הם 7.5 נקודות, 2.3 אסיסטים ו-2.2 ריבאונדים למשחק.
קריירת תיכונים ומכללות

ג'ונס נולד במלוורן שבארקנסו, וגדל בפורטלנד שבאורגון. בשתי עונותיו האחרונות ב"תיכון סם בארלו" שבפורטלנד זכה בפרס "שחקן התיכונים המצטיין של אורגון".
בין השנים 1998–2002 למד באוניברסיטת אורגון, ושיחק בקבוצת הכדורסל שלה – "אורגון דאקס". בעונתו האחרונה בקבוצה, 2001/2002, הוביל את הדאקס לצדם של לוק רידנאוור ולוק ג'קסון להעפלתם הרביעית אי פעם לשלב רבע גמר טורניר אליפות המכללות (NCAA Elite Eight). במשחק רבע הגמר הצטיין ג'ונס עם 32, אך אורגון הפסידה לאוניברסיטת קנזס, בה שיחקו קירק היינריך, דרו גודן, ניק קוליסון וקית' לנגפורד. לאורך אותה עונה העמיד ג'ונס ממוצעים של 18.6 נקודות, 5.4 ריבאונדים ו-3.2 אסיסטים למשחק, ובסיומה נבחר לחמישיית העונה של מחוז Pac-10.
קריירת משחק מקצועית

בדראפט ה-NBA‏ 2002 נבחר ג'ונס בבחירה ה-14, על ידי אינדיאנה פייסרס. בעונת 2003/2004 זכה בתחרות ההטבעות של ה-NBA, לאחר שגבר בסיבוב הגמר על ג'ייסון ריצ'רדסון – הזוכה בשתי התחרויות הקודמות. בסיום אותה עונה סייע לפייסרס להעפיל לגמר האזור המזרחי בפלייאוף ה-NBA, כמחליפו הראשי מהספסל של רג'י מילר. בעונת 2004/2005 ניצל את היעדרותם של שחקני הפייסרס רון ארטסט, סטיבן ג'קסון וג'רמיין אוניל, אשר הושעו בשל מעורבותם בקטטת פייסרס-פיסטונס, והציג יכולת שיא עם ממוצע של 10.6 נקודות למשחק. במשחק הראשון לאחר הקטטה, ב-20 בנובמבר 2004, פתח בחמישייה הפותחת וקלע שיא קריירה של 31 נקודות, מול אורלנדו מג'יק.
ביולי 2006, לאחר 4 עונות באינדיאנה, חתם על חוזה בטורונטו ראפטורס.
לאחר 39 משחקים עם הראפטורס הועבר ג'ונס בטרייד לפורטלנד טרייל בלייזרס, בתמורה לחואן דיקסון.
לקראת עונת 2007/2008 הועבר עם זאק רנדולף ודן דיקאו בטרייד לניו יורק ניקס, תמורת סטיב פרנסיס וצ'אנינג פריי. בעונתו היחידה בקבוצה קלע 7.6 נקודות בממוצע למשחק.
בדצמבר 2008 חתם על חוזה בלוס אנג'לס קליפרס, במדיה קלע 7.3 נקודות למשחק עד לסיום עונת 2008/2009.
באוגוסט 2009 עזב את ה-NBA, וחתם על חוזה בקבוצת פלקנסטרו ביאלה האיטלקית. את אותה עונה סיימה ביאלה במקום ה-14 (מתוך 15) בליגת העל האיטלקית, עם מאזן ניצחונות שלילי 10–18.
בעונת 2010/2011 החל ג'ונס לשחק עבור גואנגדונג סאות'רן טייגרס מליגת העל הסינית, אולם הוא שוחרר מהקבוצה כבר בינואר 2011, ולמעשה פרש ממשחק.
הערות שוליים

↑  הסטטיסטיקות של ג'ונס בליגת ה-NBA, באתר basketball-reference.com
↑  סטטיסטיקות המשחק בין אורגון לקנזס, באתר sports-reference.com
↑  הסטטיסטיקות של ג'ונס בליגת המכללות, באתר sports-reference.com
↑  רשימת הנבחרים בדראפט 2002, באתר basketball-reference.com
↑  סטטיסטיקות המשחק בין אינדיאנה לאורלנדו, באתר basketball-reference.com
↑  הראפטורס משחררים את ויליאמס ומחתימים את ג'ונס, באתר ESPN,‏ 26 ביולי 2006
↑  ג'ונס נשלח בטרייד לפורטלנד, באתר ESPN,‏ 22 בפברואר 2007
↑  רנדולף, ג'ונס ודיקאו נשלחים בטרייד לניקס, באתר ESPN,‏ 29 ביוני 2007
↑  הקליפרס מחתימים את פרד ג'ונס, באתר הקבוצה, 28 בדצמבר 2008
↑  ג'ונס חותם על חוזה בגואנגדונג, באתר niubball.com,‏ 3 בנובמבר 2010
↑  החזרה לסין, באתר niubball.com,‏ 20 בינואר 2011
פרדיננד אאוס דר פינטן

| --- | --- |

 לידה:  17 בדצמבר 1909 מילהיים על הרוהר, הרפובליקה הפדרלית של גרמניה 
 פטירה:  19 באפריל 1989 (בגיל 79) דיסבורג, הרפובליקה הפדרלית של גרמניה 
 מדינה:  גרמניה 
 השתייכות:  אס אס 
 
וסטרבורק 1942: משמאל: גמקר, הסל, פינטן ושלטנס מבנק ליפמן, רוזנטל ושות'.
פרדיננד אאוס דר פינטן (בגרמנית: Ferdinand Hugo aus der Fünten; ‏17 בדצמבר 1909 – 19 באפריל 1989) היה האופטשטורמפיהרר של האס אס וראש הלשכה המרכזית להגירת יהודים באמסטרדם במהלך מלחמת העולם השנייה. הוא היה אחראי על גירוש היהודים מהולנד למחנות הריכוז הגרמניים והורשע כפושע מלחמה.
חייו

פינטן נולד במילהיים על הרוהר. בשנים הראשונות של גרמניה הנאצית הועסק במחלקה היהודית של המשרד הראשי לביטחון הרייך, בפיקודו של אדולף אייכמן. לאחר כיבוש הולנד על ידי גרמניה, הפך לראש הלשכה המרכזית להגירת יהודים באמסטרדם. בתפקיד זה היה כפוף למפקד משטרת הביטחון והאס דה בהאג. כראש הלשכה להגירת יהודים ארגן את הרישום והמעצר של יהודי הולנד. העצורים נלקחו למחנה המעבר וסטרבורק וגורשו למחנות ריכוז והשמדה בפולין הכבושה בידי גרמניה. בין המגורשים היו יהודים חולים וחולי נפש מאמסטרדם ואפלדורן. פינטן איים על יהודים שנישאו ללא-יהודים בגירוש, כדי לכפות את עיקורם. הוא החזיק בדרגת האופטשטורמפיהרר באס אס ב-1941.
לאחר המלחמה הובא פינטן למשפט באשמת פשעי מלחמה וב-12 ביולי 1950 נידון למוות על ידי הולנד. עונשו הומתק למאסר עולם ב-4 בינואר 1951 עקב סירובה של המלכה יוליאנה לחתום על צו ביצוע עונש המוות שלו. הוא נכלא בכלא בברדה עם וילי לאגס, יוזף קוטלה והשטורמבאנפיהרר פרנץ פישר בתור אחד מרביעיית ברדה, פושעי מלחמה גרמנים שנכלאו בהולנד. לאגס שוחרר ב-1966 עקב מחלה, אף על פי שחי עוד חמש שנים. קוטלה מת בכלא.
בשנות ה-60 החלו דיונים בשאלה אם לשחרר את האסירים הנותרים, שכן "רביעיית ברדה" היו פושעי המלחמה הגרמנים היחידים שעדיין היו אסירים בהולנד. פוליטיקאים שהעדיפו לשחרר אותם נתקלו בהתנגדות מצד תושבי הולנד. בשנת 1988 החליטה ממשלת הולנד תחת ראש הממשלה רוד לוברס לשחרר את פישר ופינטן. הידיעה הובילה להפגנות נגד ההחלטה ולוויכוחים סוערים.  עם זאת, השניים שוחררו ב-27 בינואר 1989 וגורשו לגרמניה. ב-19 באפריל 1989, זמן קצר לאחר שחרורו, מת פינטן בדיסבורג.
ראו גם

שואת יהודי הולנד
ליפמן, רוזנטל ושות'
הערות שוליים

↑  "De Drie van Breda" (בהולנדית). isgeschiedenis.nl.
↑  This article incorporates information from the corresponding article in the German Wikipedia
פיטר קוויל (היקום הקולנועי של מארוול)

| --- | --- |

פיטר קוויל בגילומו של כריס פראט
 הופעה ראשונה:  שומרי הגלקסיה 
 יוצרים:  ג'יימס גאן 
 גילום הדמות:  כריס פראט, ויאט אולף 
 מידע
 שם אמיתי:  פיטר ג'ייסון קוויל
 כינויים:  סטאר לורד
 מקום לידה:  סנט צ'ארלס, מיזורי
 גזע:  חצוי אדם-שמימי
 מין:  זכר
 מקצוע:  קפטן שומרי הגלקסיה שכיר חרב מבריח
 שיוך:  שומרי הגלקסיה בוזזים
 אזרחות:  ארצות הברית 
 דמויות קשורות
 משפחה:  ג'ייסון קוויל (סב) מרדית' קוויל (אם) אגו (אב ביולוגי) יונדו אודונטה (אב מאמץ) מנטיס (אחות למחצה)
 חברים:  גאמורה רוקט גרוט דראקס מנטיס נביולה יונדו אודונטה קראגלין קוסמו תור
 אויבים:  רונאן המאשים קוראת' הרודף תאנוס אגו הוד התפתחותו איישה
 
פיטר ג'ייסון קוויל (באנגלית: Peter Jason Quill), הידוע גם בכינויו סטאר-לורד (Star-Lord), הוא דמות בדיונית המגולמת על ידי כריס פראט בזיכיון הסרטים של היקום הקולנועי של מארוול (MCU). הדמות מבוססת על דמות בעלת אותו שם בפרסומה של חברת מארוול קומיקס.
פיטר קוויל מתואר בהתחלה כחבר בקבוצת מבריחים המכונה הבוזזים. הוא נחטף מכדור הארץ בילדותו על ידי יונדו אודונטה לאחר שאמו מתה. קוויל הופך למנהיג שומרי הגלקסיה שנוצרו על מנת למנוע מרונאן המאשים להרוס את זאנאנדר. הוא מגלה שהוא חצי שמימי ושאביו, אגו, יצר אותו כאמצעי להשתלטות על כוכבי לכת. קוויל והשומרים מביסים את אגו, והוא מפתח מערכת יחסים רומנטית עם גאמורה. קוויל משתתף בעימות נגד תאנוס, נופל קורבן להתפוררות, מושב לתחייה על ידי הנוקמים ומצטרף לקרב האחרון נגד תאנוס. קוויל והשומרים יוצאים לחלל, ולבסוף מתעמתים ומביסים את הוד התפתחותו. קוויל עוזב את השומרים כדי לחזור לכדור הארץ, ומתאחד עם סבו.
נכון לשנת 2023, קוויל הופיע בשישה סרטים: "שומרי הגלקסיה", "שומרי הגלקסיה: חלק 2", "הנוקמים: מלחמת האינסוף", "הנוקמים: סוף המשחק", "תור: אהבה ורעם" ו"שומרי הגלקסיה: חלק 3". כמו כן הופיע ב"שומרי הגלקסיה בספיישל חג המולד".
בשנת 2015, מגזין אמפייר דרג את פיטר קוויל כדמות הקולנוע ה-71 הגדולה בכל הזמנים.
ביוגרפיה בדיונית > ראשית חייו

פיטר קוויל נולד בשנת 1980 בסנט צ'ארלס, מיזורי. אביו היה האגו השמימי (עובדה שקוויל מגלה מאוחר יותר), בעוד שאמו, מרדית', הייתה בת אנוש ממיזורי. בשנת 1988, קוויל צפה באמו מתה מסרטן. הוא לא מסוגל להתמודד עם זה, בורח ונחטף על ידי כנופיית מבריחים חוצניים בשם הבוזזים, בראשות יונדו אודונטה. יונדו נשכר כדי למסור את קוויל לאגו, אך בהיותו מודע לכוונותיו המפלצתיות של אגו, הוא שומר על הילד ומגדל אותו כבנו. יונדו קשוח עם קוויל, אך גם מחבב אותו. בשלב מסוים, הוא לועג לניסיונו של קוויל הצעיר לחגוג את חג המולד, הורס את עץ חג המולד שלו וזורק את המתנות שלו. מאוחר יותר יונדו מתרכך ופותח את המתנה שקוויל נתן לו, ובתמורה מעניק לקוויל סט של אקדחים.
ביוגרפיה בדיונית > הקמת שומרי הגלקסיה

בשנת 2014, קוויל המבוגר הוא חבר בבוזזים, וחווה הרפתקאות רבות ברחבי הגלקסיה. הוא מוצא את עצמו מסובך במאבק כוחות בין רונאן המאשים וחיל נובה של זאנדאר, בזמן שהוא ניצוד על ידי יונדו מפני שלא הביא לו שריד גנוב שמצא על מורג (אשר מתגלה מאוחר יותר כאבן אינסוף).
לאחר שקוויל משיג בחזרה את אבן הכוח, הוא חוזר לזאנדאר. שם הוא מתעמת עם גאמורה, שמנסה לגנוב את האבן לעצמה, ועם רוקט וגרוט, שמנסים ללכוד אותו כדי לקבל את הפרס שמוצע על ראשו. הארבעה נתפסים על ידי חיל נובה ונשלחים לכלא חלל בשם קילן. הם בורחים יחד עם האסיר דראקס, והחמישה הופכים לשומרי הגלקסיה. גאמורה לוקחת אותם לראשומקום, שם האספן מסביר להם את המשמעות של אבני האינסוף. אולם, הם מותקפים על ידי כוחותיו של רונאן, נאלצים לברוח, ומאבדים את אבן הכוח במהלך הבריחה. כשנודע להם שרונאן מתכנן להשתמש באבן הכוח כדי להשמיד את זאנדאר, הם נוסעים לשם כדי לעצור אותו, בעזרתם של יונדו והבוזזים. לאחר קרב בין צבאו של רונאן לחיל נובה, השומרים מצליחים להרוס את ספינת המלחמה של רונאן. קוויל מסיח את דעתו של רונאן בעוד האחרים מפוצצים את הגרזן של רונאן ומשחררים את אבן הכוח. בעזרת אבן הכוח הם משמידים את רונאן. בסופו של דבר, קוויל והשומרים מוכרזים כגיבורים והוא נשבע לפקוח עין על הצוות למקרה שהם יעברו שוב על חוקים כלשהם. במהלך ההרפתקאות, קוויל נראה מאזין למיקסטייפ של שירי להיטים שונים מהשנים 1962 – 1986 בווקמן שניתן לו על ידי אמו, המשמש כקשר היחיד שלו עם כדור הארץ.
ביוגרפיה בדיונית > פגישה עם אגו

מספר חודשים לאחר מכן, קוויל והשומרים נשכרים על ידי הריבוניים להגן על סוללות יקרות ערך מפני מפלצת בין-ממדית, בתמורה לנביולה. לאחר שהם עוזבים, צי של הריבוניים רודף אחריהם מפני שרוקט גנב את הסוללות שלהם. כתוצאה מכך הם מתרסקים על כוכב לכת, שבו קוויל פוגש את אגו, אביו. אגו הוא כוכב חי שמימי בעל צורה אנושית המאפשרת לו לתקשר עם מינים אחרים. קוויל, גאמורה ודראקס נוסעים עם אגו לכוכב הלכת שלו, שם הם פוגשים את העוזרת שלו, מנטיס. אגו מודיע לקוויל שגם לו יש כוחות שמימיים. בהתחלה, קוויל שמח שמצא את אביו ושיש לו שוב משפחה. אולם, בסופו של דבר, מתגלה שאגו מתכוון להשתלט על כוכבי לכת אחרים, ולהרוג את כל צורות החיים האחרות, ויצר את קוויל במטרה שבנו יספק את הכוח הנוסף הדרוש לכך. לאחר שאגו חושף שהוא הרג את אמו, קוויל יוצא נגדו. קוויל מעסיק את אגו בלחימה עם הכוחות השמימיים החדשים שלו עד שגרוט מניח פצצה על מוחו של אגו. לאחר שאגו מת וקוויל מאבד את כוחותיו השמימיים, יונדו מחלץ את קוויל מכוכב הלכת שנהרס, ומתגלה כאבא מאמץ לקוויל. בחלל, יונדו נותן לקוויל את חליפת החלל האחרונה, ומקריב את חייו כדי להציל אותו. השומרים מקיימים ליונדו הלוויה מכובדת, והבוזזים מגיעים לחלוק כבוד. קוויל מחליף את הווקמן שלו, שאגו השמיד, בזון.
ביוגרפיה בדיונית > מלחמת האינסוף והשיבה לחיים

בשנת 2018, קוויל והשומרים מגיבים לקריאת מצוקה ובסופו של דבר מצילים את תור שצף בחלל בהריסות של ה"סטייטסמן". תור מספר להם על התוכנית של תאנוס להשיג את אבני האינסוף, ושהוא מחזיק כבר באבן החלל ובאבן הכוח. קוויל לוקח את דראקס, מנטיס וגאמורה, עימה הוא נמצא כעת במערכת יחסים רומנטית, לראשומקום. בדרך לשם, גאמורה גורמת לו להבטיח להרוג אותה אם תאנוס אי פעם ילכוד אותה, כדי למנוע ממנו ללמוד על מיקומה של אבן הנשמה. כשהם מגיעים לראשומקום, גאמורה נתפסת על ידי תאנוס, אך קוויל לא מצליח להרוג אותה כפי שהבטיח, בגלל השימוש של תאנוס באבן המציאות, והוא עוזב עם גאמורה. קוויל, דראקס ומנטיס נוסעים לטיטאן ופוגשים את טוני סטארק, פיטר פארקר וסטיבן סטריינג', ולאחר עימות קצר, הם מבינים שהם באותו צד. כאשר תאנוס מגיע, הם נלחמים בו ומנטיס שולטת בו באופן זמני. תאנוס משתחרר משליטתה של מנטיס כאשר קוויל לומד מנביולה שגאמורה מתה ומתקיף את תאנוס. לאחר מכן, תאנוס משיג את אבן הזמן מסטריינג' ועוזב את טיטאן כדי לסיים את הרכבת כפפת האינסוף. זמן קצר לאחר מכן, קוויל נופל קורבן להתפוררות.
בשנת 2023, קוויל מושב לחיים על ידי הנוקמים ומובא דרך פורטל לכדור הארץ לצפון מדינת ניו יורק, שם הוא משתתף בקרב נגד כוחותיו של תאנוס מהעבר. במהלך הקרב, קוויל נתקל בגאמורה החלופית, אשר בהיותה מיקום אחר, דוחה אותו. מאוחר יותר, קוויל וחבריו לקבוצה שהתאחדו משתתפים בהלוויה של סטארק, שהקריב את חייו כדי לעצור את תאנוס. לאחר מכן הם אוספים את תור מנורווגיה וחוזרים לחלל.
ביוגרפיה בדיונית > הרפתקאות נוספות בחלל

בשנת 2024, קוויל והשומרים, אליהם הצטרפו תור וקראגלין, יוצאים להרפתקאות בחלל. תור נפרד מהם לאחר שהם לומדים שמספר אלים נרצחו על ידי גור שוחט האלים. השומרים ממשיכים להגיב לכמה שיותר קריאות.
בשנת 2025, השומרים רוכשים את ראשומקום מידי האספן, ואל הצוות מצטרפת קוסמו. קוויל מדוכא בשל אובדן גאמורה. בחג המולד מנטיס ודראקס מנסים לעודד אותו על ידי חטיפת השחקן קווין בייקון, והענקתו לקוויל במתנה. קוויל גורם להם לשחרר את בייקון, שמחליט להישאר ולעזור לשומרים לחגוג את חג המולד. מאוחר יותר, מנטיס מגלה לקוויל שאגו היה גם אביה, מה שהופך אותם לאחים למחצה, וקוויל אומר שהיא מתנת חג המולד הטובה ביותר שקיבל אי פעם.
ביוגרפיה בדיונית > הצלת רוקט

לאחר שהשומרים בנו מחדש את ראשומקום, קוויל משתכר, עדיין עצוב בעקבות מותה של גאמורה. השומרים מותקפים על ידי אדם וורלוק. רוקט נפצע אנושות והשומרים לא מסוגלים לטפל בפצעיו בגלל מתג הרג המותקן בו. הצוות מחליט לנסוע למטה של חברת אורגוקורפ, המונהגת על ידי הוד התפתחותו, בתקווה למצוא קוד ביטול למתג. בעזרתם של הבוזזים וגאמורה החלופית, הם מסתננים לחברה ולוקחים את הקובץ של רוקט. הם מותקפים על ידי שומרי האורגוספרה, ומצליחים להימלט לאחר שקוויל מפעיל מרחוק את חליפות השומרים.
הצוות נוסע לדמוי-ארץ בניגוד לעצתה של גאמורה. קוויל, נביולה וגרוט עוקבים אחרי המדען ת'יל לספינה של הוד התפתחותו. הספינה מתחילה להמריא כשקוויל וגרוט על הסיפון. השניים מביסים בהצלחה את אנשיו של הוד התפתחותו, לוכדים את המדען ת'יל, קופצים איתו ומשיגים את הזיכרון שלו לפני שגאמורה מצילה אותם. על ספינתם של השומרים, רוקט גוסס, אבל קוויל מצליח להפעיל את קוד הביטול ולהחיות אותו. השומרים מביסים את הוד התפתחותו ומצילים את הילדים ובעלי החיים המוחזקים על ספינתו. קוויל לא בורח בזמן מהספינה, ומתחיל לקפוא בחלל לפני שאדם מציל אותו.
לאחר הקרב, קוויל נפרד בהתפייסות מגאמורה, ומקבל את עובדת מותה של גאמורה המקורית. הוא עוזב את השומרים, מעניק לרוקט את תואר הקפטן ויוצא לכדור הארץ, שם הוא מתאחד עם סבו ג'ייסון.
גרסאות חלופיות > גרסה משנת 2014

בשנת 2014 חלופית, קוויל מגיע למורג כדי לקחת את אבן הכוח אבל נביולה וג'יימס רודס שהגיעו מציר הזמן הראשי גורמים לו לאבד את ההכרה.
יצירה ואפיון דמות

נשיא אולפני מארוול, קווין פייגי, הזכיר לראשונה את "שומרי הגלקסיה" כסרט פוטנציאלי בקומיק-קון הבינלאומי, סן דייגו בשנת 2010, והצהיר: "יש גם כמה כותרים לא ברורים, כמו שומרי הגלקסיה. אני חושב שהם שופצו לאחרונה בצורה מהנה מהספר [קומיקס]." פייגי הודיע שהסרט נמצא בפיתוח פעיל בקומיק-קון הבינלאומי בשנת 2012 במהלך הפאנל של אולפני מארוול, עם תאריך יציאה מתוכנן של 1 באוגוסט 2014. הוא אמר שהצוות של הסרט יורכב מהדמויות סטאר לורד, דראקס המשמיד, גאמורה, גרוט ורוקט.
בפברואר 2013, כריס פראט לוהק לתפקיד של פיטר קוויל. פראט תיאר את הדמות כשילוב של האן סולו ומרטי מק'פליי. ויאט אולף גילם את קוויל הצעיר בסרטים שומרי הגלקסיה, ושומרי הגלקסיה: חלק 2.
ב"שומרי הגלקסיה: חלק 2", פראט אמר שקוויל "מפורסם כעת ברחבי הגלקסיה על שהציל הרבה אנשים... הוא מרגיש שהוא חלק מהקבוצה הזו, מנהיג של הקבוצה הזו. הוא קצת יותר אחראי ומנסה להתרחק מצרות, אבל לא עושה בהכרח את העבודה הטובה ביותר".
פראט תיאר את תפקידו בסרט "הנוקמים: מלחמת האינסוף", כהופעת קמע ואמר "אתה יכול להיות קצת יותר נמרץ; קצת יותר מזלזל; קצת יותר צבעוני".
פרסים ומועמדויות

| שנה | סרט | פרס | קטגוריה | תוצאה | הערות שוליים |
| --- | --- | --- | --- | --- | --- |
| 2014 | "שומרי הגלקסיה" | פרסי הוליווד הצעירה | סופר גיבור על | מועמדות |  |
| 2015 | "שומרי הגלקסיה" | פרסי איגוד מבקרי הקולנוע האמריקאי | השחקן הטוב ביותר בסרט פעולה | מועמדות |  |
| 2015 | "שומרי הגלקסיה" | פרסי הסרטים והטלוויזיה של MTV | השחקן הטוב ביותר | מועמדות |  |
| 2015 | "שומרי הגלקסיה" | פרסי הסרטים והטלוויזיה של MTV | ההופעה הטובה ביותר ללא חולצה | מועמדות |  |
| 2015 | "שומרי הגלקסיה" | פרסי הסרטים והטלוויזיה של MTV | הרגע המוזיקלי הטוב ביותר | מועמדות |  |
| 2015 | "שומרי הגלקסיה" | פרסי הסרטים והטלוויזיה של MTV | ההופעה הקומית הטובה ביותר | מועמדות |  |
| 2015 | "שומרי הגלקסיה" | פרסי הסרטים והטלוויזיה של MTV | הגיבור הטוב ביותר | מועמדות |  |
| 2015 | "שומרי הגלקסיה" | פרסי בחירת הילדים של ניקלודיאון | שחקן פעולה אהוב | מועמדות |  |
| 2015 | "שומרי הגלקסיה" | פרס סאטורן | השחקן הטוב ביותר | זכייה |  |
| 2017 | "שומרי הגלקסיה: חלק 2" | פרסי בחירת הנוער | שחקן הקולנוע הנבחר: מדע בדיוני | זכייה |  |
| 2017 | "שומרי הגלקסיה: חלק 2" | פרסי בחירת הנוער | הכימיה הנבחרת בסרט קולנוע (עם זואי סלדנה) | מועמדות |  |
| 2018 | "הנוקמים: מלחמת האינסוף" | פרסי בחירת הנוער | הנשיקה הנבחרת | מועמדות |  |